Kerk vies oor Twee Oseane op Paassondag(Foto: Twee Oseane Marathon/Facebook) ’n Groep kerke in Vishoek in die Kaapse Skiereiland is ontevrede daarmee dat die Twee Oseane-marathon op Paassondag plaasvind en wil ’n stokkie voor hierdie gewilde wedloop steek. Volgens die Vishoekvallei-kerkegroep – wat meer as 5 000 gemeentelede verteenwoordig – sal die wedloop ’n impak hê op gemeentelede wat op dié dag nie in staat sal wees om die oggenddienste by te woon nie. Dit is weens talle paaie wat vir die wedloop gesluit sal wees. Die Kaapse stadsraad het teen Woensdagoggend nog geen nuus gehad nie oor die permitte wat hy moet toestaan vir vanjaar se Twee Oseane-marathon. Maroela Media het vroeër berig die stadsraad is reeds in gesprek met die organiseerder van die marathon, nadat hy klagtes van kerke en ander organisasies ontvang het in dié verband. Deel van die stadsraad se permitteproses vereis dat organiseerders van ŉ byeenkoms deeglik met betrokke partye sal konsulteer. Organiseerders moet ook verligtingsmaatreëls aan betrokke partye voorhou. Dié kerkegroep het op 18 Maart ’n brief geskryf aan Geordin Hill-Lewis, burgemeester van die Kaapse-metro, en gesê dat hy nie by die gesprekke om die marathon op Paassondag te hou betrek is nie. Die kerkegroep het in ’n verklaring gesê hy is uiters teleurgesteld oor die onsensitiwiteit waarmee die wedloop se organiseerders en die Kaapse stadsraad die besluit geneem het om voort te gaan om die wedloop op “hierdie spesifieke heilige Sondag” te hou. “Daar is absoluut geen verskoning vir die doelbewuste uitsluiting van die Vishoekvallei-kerkegroep in die besluit om voort te gaan met die wedloop nie,” het die groep in ’n verklaring gesê. Volgens die groep word die kerke reeds verontrief met ander geleenthede – soos die Kaapse-fietstoer – wat gewoonlik op die tweede Sondag in Maart geskeduleer is.